Kospryse skiet weer die hoogte in(Foto: Kenny Eliason/Unsplash) Jou kosmandjie word by die maand duurder – en sommer heelwat duurder. Statistieke Suid-Afrika (StatsSA) sê hooflyninflasie het verlede maand vir die tweede agtereenvolgende maand tot 7,1% gestyg nadat dit in Februarie op 7% en in Januarie op 6,9% gestaan het. Die verbruikersprysindeks (VPI) het boonop vanaf Februarie tot Maart met ’n volle persentasiepunt toegeneem; dit is die grootste maandelikse styging sedert Julie verlede jaar. Annual #CPI inflation increased for a second consecutive month, rising to 7,1% in March from 7,0% in February. Listen here for more: https://t.co/oxrRH9B3cV#StatsSA #inflation pic.twitter.com/arvjXeIyj9 — Stats SA (@StatsSA) April 19, 2023 Dit beteken kos en nie-alkoholiese drankies is nou 14% duurder vergeleke met ’n jaar gelede. Dit is die grootste jaarlikse toename sedert pryse 14 jaar gelede met 14,7% in Maart 2009 gestyg het. Die prys van melk, eiers en kaas, suiker, lekkergoed en nageregte, asook vrugte en groente was van die produkte wat verlede maand die skerpste gestyg het. Melk, eiers en kaas is as kosgroep 13,6% duurder vergeleke met ’n jaar gelede; die hoogste jaarlikse styging sedert Februarie 2009. Brood en graanprodukte is 20,3% duurder as in Maart verlede jaar, terwyl groente die afgelope jaar gemiddeld 20,5% duurder geword het. (Grafika: Megan Swart) Die prys van olies en vette het egter vir ŉ sewende agtereenvolgende maand gedaal, wat die jaarlikse inflasiekoers van 16,7% tot 16,0% verlaag het. Dit is egter skrale troos aangesien brandstofpryse tussen Februarie en Maart met 4,5% gestyg het. Vervoerkoste was verlede maand 8,9% duurder vergeleke met Maart verlede jaar.